RO Jurnalul Oficial al Uniunii Europene C 98/22

Aviz de deschidere privind o redeschidere parțială a anchetei antidumping privind importurile de anumite compresoare originare din Republica Populară Chineză

2011/C 98/08

Comisia a hotărât din proprie inițiativă să redeschidă parțial ancheta antidumping cu privire la importurile de anumite compresoare originare din Republica Populară Chineză, în conformitate cu articolul 5 din Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”). Redeschiderea este limitată la stabilirea măsurii în care anumite tipuri de produse intră sub incidența măsurilor antidumping impuse importurilor de anumite compresoare originare din Republica Populară Chineză.

1. Produsul

Produsele în cauză sunt compresoarele cu piston (cu excepția pompelor de compresoare cu piston), cu un debit de cel mult 2 metri cubi (m3) pe minut, încadrate în prezent la codurile NC ex 8414 40 10, ex 8414 80 22, ex 8414 80 28 și ex 8414 80 51 și originare din Republica Populară Chineză.

2. Măsura în cauză

Măsura vizată este o taxă antidumping definitivă impusă prin Regulamentul (CE) nr. 261/2008 al Consiliului (2) privind importurile de produs în cauză (denumită în continuare „măsura în cauză”). Măsura respectivă expiră la 21 martie 2010 (3).

3. Motivele redeschiderii

Informațiile aflate la dispoziția Comisiei indică faptul că așa-numitele minicompresoare, și anume compresoarele fără rezervor, care pot fi alimentate de la o sursă de 12 V și care sunt incluse în gama de utilizări a produsului par să fie diferite față de alte compresoare care fac obiectul măsurii în cauză. Prin urmare, se consideră adecvată redeschiderea parțială a anchetei în ceea ce privește clarificarea gamei de utilizări a produsului, concluziile respective având eventual efecte retroactive începând de la data de impunere a măsurilor în cauză.

4. Procedura

Întrucât a constatat, în urma consultării Comitetului consultativ, că inițierea unei redeschideri parțiale a anchetei antidumping este justificată, Comisia redeschide parțial ancheta antidumping privind importurile de anumite compresoare originare din Republica Populară Chineză, inițiată în conformitate cu articolul 5 din regulamentul de bază, printr-un aviz publicat în Jurnalul Oficial al Uniunii Europene (4).

Comisia va examina informațiile transmise de toate părțile interesate pentru a determina dacă minicompresoarele ar trebui să fie excluse din sfera măsurilor antidumping impuse prin Regulamentul (CE) nr. 261/2008 al Consiliului.

Toate părțile interesate sunt invitate să-și prezinte punctele de vedere, să comunice informații și să aducă elemente de probă pentru susținerea lor. Aceste informații, precum și elementele de probă trebuie să fie comunicate Comisiei în termenul prevăzut la alineatul (5) litera (a) din prezentul aviz.

De asemenea, Comisia poate audia părțile interesate, cu condiția ca acestea să înainteze o cerere din care să reiasă că au motive speciale pentru care ar trebui să fie audiate. Solicitarea trebuie făcută în termenul prevăzut la alineatul (5) litera (b) din prezentul aviz.

5. Termenele

(a) Pentru părți, în vederea prezentării și pentru transmiterea de informații

Pentru ca demersurile părților interesate să fie luate în considerare în timpul anchetei, acestea trebuie să se prezinte contactând Comisia, să își prezinte punctul de vedere și să depună orice informație în termen de 40 de zile de la data publicării prezentului aviz în Jurnalul Oficial al Uniunii Europene, cu excepția cazului în care există o indicație contrară. Se atrage atenția asupra faptului că majoritatea drepturilor procedurale prevăzute în regulamentul de bază pot fi exercitate numai dacă părțile s-au făcut cunoscute în termenul menționat anterior.

(b) Audierile

Toate părțile interesate pot, de asemenea, să solicite audierea de către Comisie în același termen de 40 de zile.

6. Observațiile scrise și corespondența

Toate observațiile și cererile părților interesate trebuie prezentate în scris și în format electronic și trebuie să menționeze numele, adresa, adresa de e-mail, numerele de telefon și de fax ale părții interesate. Dacă, din motive tehnice, o parte interesată nu poate să transmită informațiile și observațiile sale în format electronic, ea trebuie să informeze imediat Comisia în acest sens.

Toate observațiile prezentate în scris și corespondența transmise de părțile interesate pentru care se solicită un tratament confidențial trebuie să poarte mențiunea „Limited” („Acces limitat”) (5).

Tuturor părților interesate care transmit informații „cu acces limitat” li se solicită să furnizeze rezumate ale acestora, cu caracter neconfidențial, în temeiul articolului 19 alineatul (2) din regulamentul de bază, care vor fi marcate drept documente „destinate consultării de către părțile interesate” („For inspection by interested parties”). Aceste rezumate ar trebui să fie suficient de detaliate pentru a permite o înțelegere rezonabilă a substanței informațiilor transmise cu titlu confidențial. Dacă o parte interesată care transmite informații confidențiale nu furnizează un rezumat neconfidențial în formatul și de calitatea solicitate, informațiile confidențiale respective pot să nu fie luate în considerare.

Adresa Comisiei pentru corespondență este următoarea:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Fax +32 22956505

7. Lipsa de cooperare

Atunci când o parte interesată refuză accesul la informațiile necesare sau nu le furnizează în termenele prevăzute sau se opune în mod semnificativ anchetei, se pot stabili concluzii preliminare sau finale, pozitive sau negative, în conformitate cu articolul 18 din regulamentul de bază.

În cazul în care se constată că o parte interesată a furnizat o informație falsă sau înșelătoare, această informație poate fi ignorată și se poate face uz de datele disponibile.

În cazul în care o parte interesată nu cooperează sau cooperează doar parțial și, în consecință, constatările sunt stabilite pe baza datelor disponibile, în conformitate cu articolul 18 din regulamentul de bază, rezultatul anchetei poate fi mai puțin favorabil acelei părți decât dacă aceasta ar fi cooperat.

8. Prelucrarea datelor cu caracter personal

Se menționează faptul că toate datele cu caracter personal colectate pe parcursul prezentei anchete vor fi utilizate în conformitate cu Regulamentul (CE) nr. 45/2001 al Parlamentului European și al Consiliului privind protecția persoanelor fizice cu privire la prelucrarea datelor cu caracter personal de către instituțiile și organele Uniunii și privind libera circulație a acestor date (6).

9. Consilierul-auditor

De asemenea, trebuie menționat faptul că, în cazul în care părțile interesate consideră că întâmpină dificultăți în exercitarea dreptului la apărare, acestea pot solicita intervenția consilierului-auditor din cadrul Direcției Generale Comerț. Acesta acționează în calitate de intermediar între părțile interesate și serviciile Comisiei, oferind, acolo unde este necesar, mediere privind aspectele de procedură care aduc atingere apărării intereselor părților respective în cadrul prezentei proceduri, în special cu privire la aspecte legate de accesul la dosar, confidențialitate, prelungirea termenelor și examinarea opiniilor exprimate în scris și/sau oral.

Pentru mai multe informații și detalii de contact, părțile interesate sunt rugate să consulte paginile de internet de pe site-ul Direcției Generale Comerț dedicate consilierului-auditor (http://ec.europa.eu/trade).

(1) JO L 56, 6.3.1996, p. 1. Regulament înlocuit ulterior cu Regulamentul (CE) nr. 1225/2009 al Consiliului (JO L 343, 22.12.2009, p. 51).

(2) JO L 81, 20.3.2008, p. 1.

(3) JO C 73, 23.3.2010, p. 39.

(4) JO C 314, 21.12.2006, p. 2.

(5) Un astfel de document este un document confidențial, în conformitate cu articolul 19 din Regulamentul (CE) nr. 1225/2009 al Consiliului (JO L 343, 22.12.2009, p. 51) și cu articolul 6 din Acordul OMC privind punerea în aplicare a articolului VI din GATT 1994 (Acordul antidumping). Aceasta este, de asemenea, un document protejat în conformitate cu articolul 4 din Regulamentul (CE) nr. 1049/2001 al Parlamentului European și al Consiliului (JO L 145, 31.5.2001, p. 43).

(6) JO L 8, 12.1.2001, p. 1.